钦定古今图书集成/明伦汇编/交谊典/第031卷 > 风俗通 > 《十反》
## 钦定古今图书集成/明伦汇编/交谊典/第031卷 > 风俗通 > 《十反》

安定太守汝南胡伊伯建平长樊绍孟建，俱为司空虞放掾属。放逊位，自劾还家。郡以伊为主簿。迎新太守曰：“我是宰士，何可委质于二朝乎？” 因出《门名户占》系陈国。绍曰：“柳下惠不去父母之国，君子不辞下位” ，独行服事后公。黄琼大以为恨，移书汝南，论正主者吏，绝绍文书，而更辟伊。

谨按《春秋》尊公曰宰，其吏为士，言于四海，无所不统
焉。孟轲称“不枉尺以直寻”，况于枉寻以直尺。柳下惠
不枉道以事人，故三黜而不去，孔子谓之不恭。今绍
见编会，以礼游引耳，其义不同于此。伊心明审，自求
多福。近灵帝之末，司徒掾弘农董君考上名典君事，
不得自劾，暂以家急，假太守季崇，请乞相见，𫖯领功
曹，与俱班录讫，乃谢遣。时公袁隗意亦非之。然弹纠
自是之后，弥以滋甚，郡用从事，县用府吏，上下溷淆，
良可秽也。《诗》云：“虽无老成人，尚有典刑。”国之大纲也。
可不申敕小惩而大戒哉！

宗正南阳刘祖奏为郡属曹吏。左骑校尉薛丞君卓为户曹史。太守公孙庆当祠章陵，旧俗常以衣冠子孙，容止端严，学问通览，任顾问者，以为御史。时功曹白用刘祖，祖曰：“既托帝王肺腑，过闻前训，不能备光辉胥附之任，而当侧身陪乘，执策握革，有死而已，无能为役。” 薛丞因前自白：“今明公垂出，未有御者，虽云‘不敏’” ，敢充人之周旋进退，补察时

阙言出成谟，大见敬重，亦以祖为高。岁尽，俱举孝廉。

谨按《周礼》，保氏“掌六艺之教，其一曰御。”《论语》曰：“吾何
执执御乎？子适卫”，冉有仆有政事之士，列于四友，然
犹御者不为役也。《春秋左氏传》：晋悼公即位，程郑为
乘马御，训群驺知礼。今国家大驾，大仆亲御他出奉
车都尉，宁可复言执策握革而辞让之乎？凡黔首皆
五帝子孙，何独今之肺腑，当见优异也。宗庙之人，或
在甽亩，人之化也，何日之有？旧时长吏质朴，子皆驾
御，故曰“从儿。”君臣父子，其揆一也。臣不肯御乎？岂可？
然公子遂偃蹇，不使下陵上替，能无乱乎？刘祖幸免
罪戾而见褒赏，公孙于是失政刑矣。